
A gyermekek helyzetének változása a családban az internet hatására

Milyen veszélyek leselkednek gyermekeinkre a cybertérben?

Tudományos Diákköri dolgozatom a gyermekek családon belüli helyzetét, s annak változásait vizsgálja az internet megjelenésének hatására. Életünk ma már elképzelhetetlen az internet nélkül. Rengeteg előnye mellett azonban nagy figyelmet kell szentelnünk árnyoldalának is.
A 10-11 éves gyermekek már aktív nethasználók. Elég nagyok ahhoz, hogy önállóan internetezzenek, ám ahhoz még nem, hogy tisztában legyenek a kockázatokkal, megértsék, hogy tetteiknek milyen következményeik lehetnek. Ők vannak leginkább kitéve az internet veszélyeinek, melyek például a cyberbullying, a sexting, az online grooming, vagy a gyermekpornográfia. Általában szüleik sem sejtik, hogy minek teszik ki gyermekeiket azzal, hogy nem felügyelik internetezésüket.
Felmerült bennem a kérdés, hogy ha a gyermekek ilyen sok időt töltenek netezéssel, vajon hogyan élik hagyományos értelemben vett gyermekkorukat. Mennyiben változott helyzetük a családban, mióta ilyen nagy szerepet játszik életükben az internet? Ezen kérdések megválaszolása, és az ebből adódó problémák megoldása iránti igény motivált abban, hogy dolgozatomban a 10-11 éves korosztály internetezési szokásait vizsgáljam, s feltérképezzem, hogy vajon tisztában vannak-e a világhálón rájuk leselkedő veszélyekkel.
Kutatásomat két - egy városi és egy falusi - Fejér megyében található általános iskola 4. osztályos tanulói körében végeztem. Vizsgálódásom tárgya a gyermekek internetezési szokásaira, annak ellenőrzöttségére, valamint arra terjedt ki, hogy a gyerekek mennyire vannak tisztában az őket fenyegető veszélyekkel, figyelembe véve azt is, hogy teljes vagy csonka családban nőnek fel.
Kutatómunkám részeként a veszélyek problematikáját három különböző aspektusból, különböző hivatást gyakorló személyekkel készített interjúk alapján vizsgáltam. Interjút készítettem egy-egy pedagógussal, a Székesfehérvári Gyermekjóléti Központ vezetőjével, valamint a Székesfehérvári RK Bűnmegelőzési Alosztályának vezetőjével.
Dolgozatomban megfogalmaztam a lehetséges megoldási módokat, ajánlásaimat. Ezek, ha sor kerül alkalmazásukra a gyakorlatban, azaz a pedagógiai és a bűnmegelőzési munkában, alkalmasak lehetnek arra, hogy felhívják a szülők figyelmét a probléma fontosságára, és segítségükkel a gyermekek tisztább képet kaphatnak az internet rájuk leselkedő veszélyeiről, s így együtt oktathatnánk őket a biztonságosabb internethasználatra.



